CELEX: 32010L0082
Language: sl
Date: 2010-11-29 00:00:00
Title: Direktiva Komisije 2010/82/EU z dne 29. novembra 2010 o spremembi Direktive Sveta 91/414/EGS glede razširitve uporabe aktivne snovi tetrakonazol  Besedilo velja za EGP

30.11.2010   
            
            
               SL
            
            
               Uradni list Evropske unije
            
            
               L 313/10
            
         DIREKTIVA KOMISIJE 2010/82/EU
   z dne 29. novembra 2010
   o spremembi Direktive Sveta 91/414/EGS glede razširitve uporabe aktivne snovi tetrakonazol
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti druge alinee drugega pododstavka člena 6(1) Direktive,
   ob upoštevanju naslednjega:
   
               (1)
            
            
               Tetrakonazol je bil z Direktivo Sveta 2009/82/ES (2) vključen v Prilogo I k Direktivi 91/414/EGS kot aktivna snov za uporabo kot fungicid.
            
         
               (2)
            
            
               Vendar je tetrakonazol vključen le za uporabo na poljščinah z omejeno stopnjo in časom uporabe. Uporaba za jabolka in grozdje je povsem izključena. Navedene omejitve so bile potrebne, ker so bile informacije, zahtevane za oceno podzemne vode, ob vključitvi nezadostne, zlasti v zvezi z morebitno kontaminacijo z dvema presnovkoma, ki ju prijavitelj ni identificiral. V zvezi z uporabo za jabolka in grozdje so bile informacije, potrebne za oceno tveganja za potrošnike, nepopolne.
            
         
               (3)
            
            
               Prijavitelj Isagro je zahteval spremembo pri vključitvi tetrakonazola za razširitev njegove uporabe kot fungicida z odpravo navedenih omejitev. V podporo zahtevku je predložil dodatne znanstvene podatke.
            
         
               (4)
            
            
               Italija, ki je bila z Uredbo Komisije (ES) št. 1490/2002 (3) določena za državo članico poročevalko, je ocenila navedene podatke in 10. februarja 2010 Komisiji predložila dopolnilo k osnutku poročila o oceni tetrakonazola, ki je bilo poslano v presojo drugim državam članicam in Evropski agenciji za varnost hrane (EFSA). Osnutek poročila o oceni skupaj s tem dopolnilom so pregledale države članice in Komisija v okviru Stalnega odbora za prehranjevalno verigo in zdravje živali ter ga zaključile 28. oktobra 2010 v obliki poročila Komisije o pregledu za tetrakonazol.
            
         
               (5)
            
            
               Novi podatki, ki jih je predložil prijavitelj, in nova ocena, ki jo je izvedla država članica poročevalka, kažejo, da zahtevana razširitev uporabe ne pomeni nobenih tveganj poleg že upoštevanih v posebnih določbah za tetrakonazol v Prilogi I k Direktivi 91/414/EGS in v poročilu Komisije o pregledu za navedeno snov. Zlasti v zvezi s tveganjem glede kontaminacije podzemne vode, je država članica poročevalka menila, da nova študija, ki jo je predložil prijavitelj, identificira navedena presnovka in da ni nesprejemljivega pronicanja. Glede uporabe za jabolka in grozdje je zaključila, da podatki o ostankih, dopolnjeni z novimi nadzorovanimi preskusi in preskusi na terenu, kažejo, da ni tveganja v zvezi s kratkotrajnim in dolgotrajnim uživanjem potrošnikov.
            
         
               (6)
            
            
               V skladu s členom 5(1)(a) in (b) Direktive 91/414/EGS je zato upravičeno spremeniti posebne določbe za tetrakonazol z odpravo omejitev glede njegove uporabe kot fungicid.
            
         
               (7)
            
            
               Zato je primerno, da se Direktiva 91/414/EGS ustrezno spremeni.
            
         
               (8)
            
            
               Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJO DIREKTIVO:
   Člen 1
   V Prilogi I k Direktivi 91/414/EGS se v stolpcu „Posebne določbe“ v vrstici za tetrakonazol del A nadomesti z naslednjim:
   
      „DEL A
      Uporablja se lahko le kot fungicid.“
   
   Člen 2
   Države članice sprejmejo in objavijo zakone ter druge predpise, potrebne za uskladitev s to direktivo, najpozneje do 31. marca 2011. Komisiji takoj sporočijo besedilo navedenih predpisov ter korelacijsko tabelo med navedenimi predpisi in to direktivo.
   Navedene predpise uporabljajo od 1. aprila 2011.
   Države članice se v sprejetih predpisih sklicujejo na to direktivo ali tak sklic navedejo ob njihovi uradni objavi. Način sklicevanja določijo države članice.
   Člen 3
   Ta direktiva začne veljati dvajseti dan po objavi v Uradnem listu Evropske unije.
   Člen 4
   Ta direktiva je naslovljena na države članice.
   
      V Bruslju, 29. novembra 2010
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 230, 19.8.1991, str. 1.
   
      (2)  UL L 196, 28.7.2009, str. 10.
   
      (3)  UL L 224, 21.8.2002, str. 23.